SKRIFTLIG FORESPØRGSEL P-3483/02

af Eryl McNally (PSE) til Kommissionen

(29. november 2002)

Om: Krav om bankgaranti for små organisationer, der deltager i SAVE/Altener-projekter

Jeg har modtaget klager fra små organisationer, der ønsker at deltage i SAVE/Altener-projekter.

Selv om deres projektforslag er blevet accepteret af Kommissionen, og kontrakterne er godkendt, modtager disse små organisationer ikke en forskudsbetaling (40 % af den bevilgede EU-støtte), som større organisationer kan nyde godt af. Hvis små organisationer ønsker at modtage en forskudsbetaling fra Kommissionen, skal de forelægge en bankgaranti, hvilket udgør en stor administrativ og finansiel byrde for dem. Det forekommer urimeligt at kræve bankgarantier fra dem, netop fordi de er små, da bankerne kræver høje gebyrer for denne slags tjenesteydelser og ofte kræver, at midlerne spærres. Bankerne foretager desuden de samme finansielle undersøgelser for lån, som EU kræver for forskudsbetalinger, og de har fra deres side ingen grund til at støtte det kontraktligt fastsatte arbejde. Uden en forskudsbetaling må disse små organisationer tilvejebringe midlerne på forhånd og således selv dække en meget stor del af kontraktomkostningerne og personaleudgifterne for at udføre arbejdet for EU.

Er dette Kommissionens nye politik for at støtte små og mellemstore virksomheder? Eller betyder det, at Kommissionen afviser disse forslag ved at pålægge uacceptable finansielle krav for at forenkle EU-bureaukratiet? Er Kommissionen klar over, at en sådan garanti tvinger de små organisationer til at spærre midlerne i banken og pålægger dem store supplerende finansielle udgifter? Sigter Kommissionen kun på at støtte sig selv og dem, der har tilstrækkelige finansielle midler til ikke at behøve en sådan støtte?

Svar afgivet på Kommissionens vegne af Loyola de Palacio

(7. januar 2003)

Kommissionen er selvfølgelig i høj grad klar over de problemer og byrder, de små og mellemstore virksomheder står over for, som nævnt i den skriftlige forespørgsel. Fornuftig finansiel forvaltning af Kommissionens programmer kræver dog anvendelse af strenge bestemmelser og effektive foranstaltninger for at beskytte offentlige midler. Kommissionens personale er i denne forbindelse forpligtet til at handle i overensstemmelse med budgetmyndighedens krav og også Parlamentets krav. Endvidere har Revisionsretten ofte opfordret til strengere beskyttelse af Fællesskabets midler, herunder anvendelse af bankgarantier.

Kravet om finansiel levedygtighed og, i tilfælde af utilfredsstillende resultater, anmodning om bankgarantier er en af de bestemmelser, som nu gennemføres konsekvent uden forskelsbehandling af kontrahenter og uafhængigt af, om det drejer sig om store virksomheder eller små og mellemstore virksomheder, og dette sker på grundlag af objektive kriterier, som anvendes i forbindelse med alle forslagsstillernes regnskaber.

Kommissionen er klar over, at banker vurderer organisationers finansielle situation med lignende kriterier, når de anmodes om at stille garanti. Der skal betales afgifter af en bankgaranti, og disse kan begrænse en virksomheds disponible finanser til op til det beløb, forudbetalingen for det pågældende projekt beløber sig

til. Så selv om Kommissionen kan betragte omkostningerne forbundet med bankgaranti som berettiget rent kontraktmæssigt, er det i nogle tilfælde ikke attraktivt for nogle små og mellemstore virksomheder at få en bankgaranti. Sådanne organisationer kan derfor i disse tilfælde ikke nyde godt af den bedre cash flow, som andre kontrahenter tilbydes via forudbetaling.

Kommissionen har tidligere haft det problem, at projekter har slået fejl allerede på et tidligt tidspunkt, somme tider på grund af problemer i det konsortium, som har indgået kontrakt om udførelse af projektet.

I nogle af disse tilfælde har der været problemer med at få den del af forudbetalingen tilbagebetalt, som ikke er specificeret i kontraktbetingelserne eller, hvis f.eks. en af kontrahenterne går fallit har Kommissionen oven i købet været i den situation, at det var umuligt at få tilbagebetalt denne del af forudbetalingen.

Det er derfor nødvendigt at træffe passende sikkerhedsforanstaltninger, så disse offentlige midler ikke går tabt. Hvis en kontrahents finansielle levedygtighed er utilfredsstillende, er en bankgaranti den eneste sikre foranstaltning til at undgå et sådant tab.